Иван Вазов
Там!

chitanka.info

Искаш ли да посетиш страна

пълна с бляскави предания,

люлка на велики имена,

на тегла, сълзи, страдания?

        Де в шумящите гори

        дъхат сладки благовония,

        де небесните зари

        греят грозни беззакония?

То иди, о, брате, в Македония!

Ти желаеш ли да видиш свят,

дето нивга не блесна свободата,

де небето пуща благодат,

а яремът загрози природата?

        Де надежда не блещи,

        де сред общата хармония

        вечен плач се чуй, ехти,

        дето вечна е агония?

То иди, о, брате, в Македония!

20 август 1883

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.